深入虎穴－上

成員：希夫、桐子、普勒斯、奇倫、索拉乎、柏

此後記以希夫作為主視角撰寫。

## 前情提要

請見平凡的一天

係X Team得知穿山甲與安迪被捉走後，X Team內嘅一眾法師就用咗唔同嘅法術去尋找兩位失蹤入人士嘅下落，最終發現兩人分別身處係鄧藝園及鄧氏大莊園。

## 任務前簡介會議

希夫作為唯一一個知道成件事件經過又參加今次行動嘅人向其他參加本次行動嘅人說明穿山甲同安迪仔俾人捉走嘅經過，同埋講解藍水旅團有啲咩人。

係講述途中因為過於激動，所以令唔少嘅隊友都唔係好聽得明咩事，成件事又過於荒唐令成員開始懷疑淨低嘅人係內鬼。

唔想認自己蠢嘅希夫決定搬石火出嚟：「石火咁蠢，有可能做內鬼咩？」

奇倫反指可以係他人指示，唔需要自己用腦。

普勒斯以穿山甲同希夫智商都唔高為由，認為反叛機率細。其他成員聽到後都贊成普勒斯嘅睇法，成功令希夫犧牲智商同尊嚴換取到信任。

任務簡介係希夫說明完之後繼續。其中一人身處於泰博城最大嘅劇場鄧藝園，而鄧藝園係嗰晚將會上演一個來自北方嘅劇目：詛咒之子，而演出者則為由木精靈椰挪春海帶領嘅劇團。

小隊成員被要求潛入鄧藝園並尋找失蹤嘅人質。

小隊成員決定喬裝成觀眾進入劇場。基於鄧藝園係一個高級場所，成員需扮成上流人士先唔會顯得突兀。經過索拉乎及桐子兩位巧手嘅化妝之後，成員都好成功咁隱藏到自己嘅身份。奇倫扮成一位有錢人並騎住馬前往劇場，索拉乎則係奇倫嘅女伴；柏扮成風塵僕僕嘅商人，普勒斯都扮成有錢人；而希夫就根據自己嘅兒時夢想裝扮成一名異國公主，桐子就扮成公主身邊嘅侍女。係出發前小隊係到整理裝備，由於要潛入，所以小隊成員都只係着咗輕甲係禮服下面，而武器都只帶到防身用嘅。聽到武器只能帶防身用，希夫本來想拎斧頭，但係無奈之下希夫只好向桐子借一把淬毒匕首（Dagger of Venom），而普勒斯就俾咗隻貓型魔寵希夫跟身。

## 於鄧藝園行動

到達鄧藝園後，眾人根據佢哋喬裝嘅身份係不同嘅地方就座。係入場時見到有一班有戴頭盔嘅獸人保安係到巡邏。普勒斯同柏就在係舞台前方嘅普通觀眾席；奇倫將馬停係馬廄之後就同索拉乎上咗劇場左邊嘅包廂，包廂坐住另一對有錢嘅人類夫婦；希夫就帶住貓同桐子係右邊嘅包廂就坐，一隻獸人有錢人同一個獸人保鏢就坐係佢哋隔離。

係椰挪春海簡單嘅開場同介紹之後，就開始演出詛咒之子。

## 第一幕

詛咒之子第一幕

係休息時間，桐子就去咗去搵其他隊友交流，有一啲隊友就去咗視察劇場內外嘅環境。希夫只係睇咗第一幕就已經十分感動，眼淚係眼框入面打轉。希夫睇到嘅不只係黃銅之王同蘇尼公主有幾好抽，睇到蘇尼族嘅部落都令佢諗起自己嘅部落。希夫俾依個舞台劇引起咗佢嘅思鄉之情。同時見到蘇尼公主咁打得又咁為自己族人，希夫俾蘇尼公主嘅強勁同堅毅感動咗，身穿緊公主裝嘅希夫更將自己投射係蘇尼公主身上，最終就係感動再加上感動。係依個時候，希夫開始因為過於感動而用力緊抱隻貓。

## 第二幕

詛咒之子第二幕

係第二幕嘅休息時間，各位成員嘗試搵方法進入後台。柏成功收買劇場售票處嘅員工，令佢可以係第三幕嘅休息時間見到黃銅之王嘅演員。其他成員都有有交流，但係希夫重沉浸係劇中嘅世界。因為過於投入係劇中，希夫相信蘇尼公主真係蘇尼公主，而桐子則幫希夫傳達佢想見蘇尼公主嘅要求俾售票處人員。桐子就又去收買咗售票處員工，員工答應可以係完場見蘇尼公主。

重係包廂嘅希夫繼續佢嘅撚（虐）貓行為，緊緊咁抱住隻貓令隻魔寵嘅生命一直係0到1之間徘徊，來回地獄又折返人間。

## 第三幕

詛咒之子第三幕

休息時間，柏連同普勒斯、奇倫及索拉乎一齊去見黃銅之王嘅男演員，佢哋就不斷係到吹噓嗰位演員嘅演技同身材，索拉乎勾引男演員，只希望可以係完場後帶佢去參觀後台。男演員俾美色誘惑，答應索拉乎可以之後搵佢，佢會安排一個只有佢同索拉乎嘅參觀時段。其他人就同男演員吹多幾句水之後就同佢握手並離去。

桐子離開包廂嘅時候，希夫實在係太享受套劇，按捺不住想同人討論劇情嘅心情，就同坐隔離嘅獸人搭話。個獸人指佢睇過套戲好幾次，每次都覺得十分好睇。希夫講自己真係好鐘意蘇尼公主，獸人就望住希夫若有所指咁講：「但係我都係覺得女人無咁壯好睇啲。」希夫似聽唔明咁回翻一句：「但係唔強壯就唔會有力量去打，我覺得壯啲幾好啊！」希夫繼續問接下黎嘅劇情會係點樣，但係個獸人就故弄玄虛咁講：「睇落去你咪唑知囉。」

桐子翻到黎後，普勒斯感受到佢隻魔寵嘅生命被撚（虐）到無限近乎0，決定收回。

希夫：「我隻貓貓啊！嗚嗚嗚嗚嗚」

桐子：「小姐，翻去之後就會買翻隻俾你。」

## 第四幕

詛咒之子第四幕

第四幕演到一半，講到蘇尼部落準備處死詛咒之子托馬倫嘅時候，托馬倫嘅位置就升起咗一個人。全部人定眼一睇，發現嗰個係盲嗰一隻眼嘅穿山甲，穿山甲同時係俾一啲鐵鏈五花大綁。係舞台上嘅劊子手開始磨斧霍霍向穿山甲，磨斧嘅時候有火花出現，睇嚟係真係會殺死穿山甲。見到劊子手準備行刑將穿山甲變成牙ㄩ中，全員都有默契咁知道要即刻救佢，唔係就黎唔切。

奇倫一馬當先由包廂跳落黎對舞台大叫：「我哋黃銅城係唔會俾你殺咗佢㗎！」，索拉乎就留係包廂做遠程支援。柏及普勒斯則衝上舞台營救穿山甲，柏試圖令把斧頭停低而普勒斯則為穿山甲擋下攻擊，並講出：「我係唔會俾你哋咁殺死我哋嘅王子！」

見到其他人跳落去，桐子同希夫都跳咗落去。桐子衝咗上台嘗試為穿山甲解綁，發現唔可行之後就先將穿山甲拉埋一邊。希夫落到去後，就去阻擋啲保安，令其他人可以繼續行動。「我啊……黃銅城嘅…..rrrrr……女公爵係唔會俾你哋咁做㗎！」希夫盡咗佢最大嘅努力嘗試演戲，將匕首刺入保安嘅身體，可惜用用唔順手唔中。依個時候奇倫隻馬由門口衝咗人入嚟。

啲觀眾先係震驚，但係都相信真係表演。包廂入面嘅獸人表示：「睇咁多次未見過係咁喎！有趣有趣。」

穿山甲被拉開之後，其他人就同劊子手及其他保安繼續對打，希望可以令穿山甲成功逃出。希夫總算記起匕首點用，先刺一刀再踢個保安嘅上五寸下五寸，係個保安跌低之後再繼續插佢。台上嘅巫師大叫：「神會懲罰你哋！」，之後就念念有詞故作施法，但係只不過係扮施法保持一個演員嘅專業修養。

啲觀眾覺得啲戲真係好真，啲血有味，相信係最新嘅互動式劇場4DX體驗。

奇倫隻馬跑到舞台前，桐子係依個時候就將穿山甲拉到隻馬隔離，將穿山甲拋上馬。接到穿山甲之後，隻馬就帶著住穿山甲衝回XTeam基地。普勒斯被圍攻。其他人繼續戰鬥。

少部分觀眾開始覺得有問題。

普勒斯倒下。柏同桐子前往救援，希夫用反擊打低隻獸人拎佢把長劍準備再去救援。奇倫繼續對佢嘅仇敵進行打擊。

一半嘅觀眾開始覺得有問題。

普勒斯被救起，準備撤退。柏同桐子都準備撤退，希夫打算掩護其他隊友一齊撤退。但係奇倫基於誓言，絕不後退，要打死全部獸人敵人為止。希夫出於「絕不拋下隊友」原則，打算掩護完隊友就去幫助奇倫。藍水旅團四人組出現於門口，希夫先係震驚打算大叫「係藍水旅團班仆街啊！」，但係避免嚇到觀眾最後無嗌到。

大部分嘅觀眾覺得有問題。

普勒斯係撤退途中再次倒下，係武器不足，藍水旅團係門口嘅情況已經好絕望，但係希夫係依一刻重相信緊只要堅持就有希望，於是就跑去普勒斯隔離。依個時候有啲人影係其他包廂跳落黎。

全部觀眾都發現出事了。

嗰啲人影原來係獸人軍！其中一個高大嘅人影跳到訓係地嘅普勒斯前面。嗰個人影係一位高大嘅獸人，佢嘅膊頭披住一塊灰狼皮，嗰個就係獸人軍嘅大人物：灰狼塔克安。在座嘅觀眾全部都非常驚訝，但係佢哋一粒聲都唔夠膽出。係門口嘅藍水旅團係表示驚訝。希夫嚇到呆咗一陣。

灰狼舉起暈咗嘅普勒斯，係普勒斯身上捅咗一刀。「X Team嘅各位不如停手啦。」灰狼向各位成員建議。

企得最近嘅希夫係依一刻好想大叫亦到好想爆喊，但係佢受到嘅戰士訓練阻止咗佢咁做。希夫心入面係到問：「點解係咁？點解又會係咁？」無論係上次定今次，敵人都總留有後手；無論係上次定今次，都係扭轉唔到局勢。希夫係到諗：我不如翻部落耕田或者做獵戶算啦。Why are we still here? Just to suffer?

係希夫絕望緊嘅時候，現場突然變得煙霧瀰漫，視線變得十分模糊，然後希夫連同普勒斯在內嘅成員就俾人拉走咗，救咗出黎。希夫未反應到咩事就俾人拉咗上馬一齊逃走，依個時候先發現原來係藍水旅團嘅人救咗佢哋。希夫深感不解，係一片混亂後淨係諗到三個問題：我係邊個？我係邊到黎？我要去邊到？

結尾
--

藍水旅團將小隊成員帶到莫迪仁嘅暫時住所，供小隊休息一晚。滿腦疑問嘅希夫唔知從何問起，只好學石火咁問加唔加人入X Team，莫迪仁一言不發，艾菲莉拒絕表示準備前往西面嘅威斯特蘭。見到穿山甲隻眼盲咗就問係邊個做嘅，而藍水旅團嘅半獸人好爽快咁認咗係佢做嘅，因為穿山甲殺咗佢隊友所以報復。希夫無從反駁所以無係依件事上追問落去。其他隊友問藍水旅員問題，但作為團長嘅莫迪仁依舊一粒聲都無出，大部分由艾菲莉代答。問答途中知道莫迪仁曾經反抗獸人但係失敗，最後被招收作為間諜。

雖然藍水旅團救咗佢哋，但係希夫心中嘅怒氣都未能夠消除。希夫行向莫迪仁，心諗唔要佢條命都要佢爆蛋，準備踢佢蛋再加用戰技摔絆擊（Trip Attack）對佢蛋蛋做成最大嘅傷害。可惜莫迪仁一見希夫行過黎就保持沈默咁行開咗。希夫思考哲學問題思考得太耐，令佢智商突然上線，問灰狼係唔係打算清理內部獸人以外嘅種族先派藍水旅員出黎？艾菲莉見希夫不如佢想像一般愚蠢，就讚咗希夫幾句並回答希夫佢嘅猜測係好可能嘅，並講出其他關於灰狼塔克安嘅情報。

情報內容：戰術方針為內部滲透及陷阱。攻城前會有很多前置活動削弱城市的防禦，包括號但不限於：製造內亂、收買人心、等待或散播瘟疫，甚少正面攻擊。獸人主義。戰術與薩滿巫皇不同，二人在方針上有少許分歧。會用能人，但沒有用就會丟棄。年輕時是個高明的獵人

第二日，兩團人就各散東西，分道楊鏢。但係希夫都係對莫迪仁一隻字都唔講嘅態度感到疑惑。

## 同步劇情

深入虎穴－下

係兩隊人任務結束後，對照灰狼塔克安出現嘅時間，發現灰狼幾乎係同時出現於鄧藝園及鄧氏大莊園。